Pre 30 godina  severnovijetnamske trupe zauzele Sajgon koji se danas zove Ho-ši-min Grad
To je ujedno označilo poraz južnovijetnamskog režima koji su podržavale SAD.
U vijetnamskom ratu poginulo je oko dva miliona Vijetnamaca i 58 hiljada američkih vojnika. Mada mnogi Amerikanci pamte taj dan kao jedan od najgorih u američkoj istoriji, Vijetnamci ga slave kao »Dan oslobodjenja». Ipak, dosta toga se promenilo za proteklih 30 godina i bivši neprijatelji se sada ponekad sastaju kao prijatelji. Neki prizori su neizbrisivo urezani u kolektivno pamćenje Amerikanaca. Jedan od njih je slika Vijetnamaca koji očajnički pokušavaju da udju u američku ambasadu u tadašnjem Sajgonu ili da se dočepaju američkih helikoptera ili čamaca u poslednjem pokušaju da pobegnu pred nailazećim severnovijetnamskim trupama. Vijetnamski pukovnik Bui Van Tung dobro se seća haosa uoči pada Sajgona. Bui Van Tung, Pukovnik vijetnamske armije «Južnovijetnamski predsednik Zung Van Min mi je tada rekao - 'čekamo da vam prenesemo vlast.' Ja sam odgovorio – 'nemate šta da nam prenesete osim vaše bezuslovne predaje'», kaže Bui Van Tung. To je bio kraj vijetnamskog rata ili kako ga Vijetnamci zovu « Američkog rata», koji je trajao čitavu deceniju. Vijetnam se, kasnije, suočavao sa posleratnom izolacijom i krajnjim siromaštvom pre nego što je otvorio svoju ekonomiju sredinom 80-ih godina. Danas su ulice Ho-ši-min Grada pune ljudi koji razgovaraju putem mobilnih telefona i žure negde na motorciklima, kao i stranih turista koji fotografišu stare tenkove i ratne avione. Komunisti su još uvek na vlasti, ali je ekonomija otvorenija, a zemlja se sve više okreće kapitalizmu - i Zapadu. Evo šta kaže 15-godišnja En Luong. «Svi mladi u Vijetnamu žele da nauče što više o Americi,» kaže ona. Oko 56 odsto vijetnamskog stanovništva od 82 miliona ljudi rodjeno je posle pada Južnog Vijetnama. Nujen Ti Tuj Fuong «Moje mišljenje je da smo mi generacija rodjena posle rata. Mi mladi bi uvek trebalo da nastojimo da budemo što bolji,» kaže fabrička radnica Nujen Ti Tuj Fuong Ta otvorenost se ogleda i u aktuelnoj spoljnoj politici vijetnamske vlade. 2003, brod američke ratne mornarice Vandergrif pristao je u luci Ho-Ši-Min Grada. To je bilo prvo pristajanje jednog američkog broda u toj luci posle rata. Diplomatski odnosi izmedju dve zemlje obnovljeni su još 1995. godine. Trgovina sa stranim zemljama se takodje obnavlja, a u Vijetnam se vraćaju i strane kompanije. Junajtid Erlajnz je prva američka avio kompanija koja je nedavno uspostavila redovnu liniju sa Vijetnamom. Za neke je to bila prilika da sklope nova prijateljstva, a za neke da izleče stare rane. Medju njima su i Amerikanka vijetnamskog porekla, Kortni Fam i ratni veteran, Džon Filip. Kortni Fam «Kao Amerikanka vijetnamskog porekla odrasla sam u miru i sada želim da se vratim u Vijetnam kako bih upoznala tamošnje ljude, kako bih istražila moje poreklo i saznala više o istoriji zemlje,» kaže Kortni. Džon Filip. «To je, takoreći, neka vrsta hodočašća - želite da se vratite uspomenama na one sa kojima ste služili. Zatim, želite ponovo da vidite tu zemlju u situaciji koja nije konfliktna, jer to je zaista divna zemlja,» kaže Džon Filip. Gotovo 30 godina Vijetnamci su znali samo za rat - od rata protiv Francuske, zatim protiv SAD, protiv Kine, protiv Kambodže, kao i unutrašnjeg rata. Sada ambiciozni i obrazovani mladi Vijetnamci žele da njihova zemlja preuzme veću ulogu u svetu i da stekne novi imidž.